
Република Србија
УСТАВНИ СУД
Број: Уж-5723/2019
______ 2024. године	 
Б е о г р а д


Уставни суд у саставу: председник Суда Снежана Марковић и судије Гордана Ајншпилер Поповић, Татјана Ђуркић, Весна Илић Прелић, др Драгана Коларић, др Тамаш Корхец (Korhecz Tamás), Мирослав Николић, др Владан Петров, др Наташа Плавшић и др Милан Шкулић, у поступку по уставној жалби правног лица „L.“ о.д. Београд, на основу члана 167. став 4. у вези са чланом 170. Устава Републике Србије, на седници одржаној 7. марта 2024. године, донео је

О Д Л У К У

	1. Усваја се уставна жалба правног лица „L.“ о.д. Београд и утврђује да је решењем Прекршајног апелационог суда Прж. 6329/19 од 23. марта 2019. године подносиоцу уставне жалбе повређено право на правично суђење, зајемчено одредбом члана 32. став 1. Устава Републике Србије.
	2. Поништава се решење Прекршајног апелационог суда Прж. 6329/19 од 23. марта 2019. године и одређује да исти суд донесе нову одлуку о жалби браниоца подносиоца уставне жалбе изјављеној против решења Прекршајног суда у Београду Пр. 3167/19 од 20. фебруара 2019. године.
	3. Одбацује се захтев подносиоца уставне жалбе за накнаду трошкова поступка пред Уставним судом.

О б р а з л о ж е њ е

	1. Правно лице „L.“ о.д. Београд поднело је Уставном суду, 30. маја 2019. године, преко пуномоћника Н. С, адвоката из Београда, уставну жалбу против решења Прекршајног апелационог суда Прж. 6329/19 од 23. марта 2019. године, због повреде начела и права из чл. 18, 20, 21, 58. и члана 32. став 1. и члана 36. став 1. Устава Републике Србије.
	Уставном жалбом се оспорава решење којим је одбијена као неоснована жалба браниоца окривљеног правног лица, овде подносиоца, изјављена против решења којим је одбачен као непотписан захтев за судско одлучивање о издатом прекршајном налогу.
	У уставној жалби је, поред осталог, наведено: да није прихватљив закључак суда да је подносилац уставне жалбе морао да потпише прекршајни налог како би се могао сматрати захтевом за судско одлучивање, имајући у виду неспорну чињеницу да је подносилац уредно потписао и оверио захтев за судско одлучивање и писану одбрану, у којима се позвао на предметни прекршајни налог у смислу његове нумеричке ознаке, датума издавања, органа који га је издао, па чак и његове садржине. 
	Подносилац је предложио да Уставни суд усвоји уставну жалбу, утврди повреду означених права и поништи оспорено решење.
2. Уставни суд је, на седници одржаној 6. априла 2023. године, донео одлуке Уж-7921/2019 и Уж-12922/20 којима је усвојио уставне жалбе И. Н. и Д. З. и утврдио да је решењем Прекршајног апелационог суда Прж. 14423/19 од 4. јула 2019. године подносиоцу И. Н, а решењем Прекршајног апелационог суда – Одељења у Нишу Прж. 23173/20 од 19. новембра 2020. године подносиоцу Д. З. повређено право на приступ суду гарантовано чланом 32. став 1. Устава Републике Србије. Истим одлукама, Уставни суд је наложио Прекршајном апелационом суду да донесе нове одлуке о жалбама подносилаца уставне жалбе изјављеним против првостепених решења.
	3. Уставни суд је, из садржине уставне жалбе и на основу увида у приложене доказе, утврдио следеће:
	- да су наводи уставне жалбе којима се указује на повреду права на правично суђење у основи истоветни наводима који су изнети у уставним жалбама поводом којих је Уставни суд одлучивао у предметима Уж-7921/2019 и Уж-12922/2020;
	- да су разлози на којима се заснива оспорено решење садржани и у образложењима судских одлука које су оспорене у предметима Уж-7921/2019 и Уж-12922/2020;
	- да је подносилац уставне жалбе у прекршајном поступку који је претходио уставносудском, био у битно истоветној чињеничној и правној ситуацији као и подносиоци уставних жалби у предметима Уж-7921/2019 и Уж-12922/2020. 
	4. Полазећи од наведеног, Уставни суд је оценио да је оспореним решењем Прекршајног апелационог суда Прж. 6329/19 од 23. марта 2019. године подносиоцу уставне жалбе повређено право на правично суђење, гарантовано чланом 32. став 1. Устава. Оваква одлука је утемељена на разлозима датим у образложењима одлука Уставног суда Уж-7921/2019 и Уж-12922/20 од 6. априла 2023. године, које су објављена на веб-сајту Уставног суда (www.ustavni.sud.rs).
	На основу изложеног и одредаба члана 89. ст. 1. и 2. Закона о Уставном суду („Службени гласник РС“, бр. 109/07, 99/11, 18/13 – Одлука УС, 44/15 – др. закон, 103/15, 10/23 и 92/23), Уставни суд је уставну жалбу усвојио, поништио оспорено решење Прекршајног апелационог суда Прж. 6329/19 од 23. марта 2019. године и одредио да се донесе нова одлука по жалби коју је бранилац подносиоца уставне жалбе изјавио против решења Прекршајног суда у Београду Пр. 3167/19 од 20. фебруара 2019. године.
	Уставни суд није посебно разматрао наводе подносиоца о повреди начела и права из чл. 18, 20, 21, 58. и члана 36. став 1. Устава, јер је претходно утврдио повреду права из члана 32. став 1. Устава и поништио оспорени акт.  
	5. У погледу захтева подносиоца уставне жалбе за накнаду трошкова поступка пред Уставним судом, Уставни суд подсећа да је у својој досадашњој пракси више пута разматрао наведено питање, те да је заузео начелан став да, у смислу члана 6. Закона о Уставном суду, нема основа за накнаду трошкова поступка пред Уставним судом, при чему је нашао да у конкретном случају не постоје било какве изузетне и посебне околности које би оправдале другачију примену члана 6. став 2. Закона о Уставном суду (видети пресуду у предмету Европског суда за људска права Драган Ковачевић против Хрватске, број представке 49281/15, од 12. маја 2022. године, став 83.).
6. Полазећи од свега изнетог, Уставни суд је, на основу одредаба члана 42a став 1. тачка 5, члана 45. тачка 9) и члана 47. став 2. Закона о Уставном суду, као и члана 89. Пословника о раду Уставног суда („Службени гласник РС“, број 103/13), донео Одлуку као у изреци.


ПРЕДСЕДНИК 
УСТАВНОГ СУДА 
Снежана Марковић, с.р.


За тачност отправка:

